
    
      
        [image: cover]
      

    
  
    
      

         


        Índex


        Coberta


        Primera part


        Segona part


        Tercera part


        Notes


        Crèdits

      

    
  
    
      
        

          A Francesca, companya de ciència i de somnis 

        
      

    
  
    
      
        

          «L’experiència més bonica que podem tenir és el sentit del misteri. És l’emoció fonamental, el bressol de l’art veritable i de la veritable ciència. Qui no el coneix i no és capaç de meravellar-se, és com si fos mort, té els ulls enterbolits.» 


           


          ALBERT EINSTEIN 

        1 


        

        Començar és sempre el més difícil. Les primeres paraules obren un espai. Com la primera mirada de la noia de qui estem a punt d’enamorar-nos: una vida en joc en l’esbós d’un somriure. Vaig dubtar, abans de començar a escriure. Anava a passejar pel bosc de darrere de casa, aquí al Canadà. I encara ara no sé ben bé on faré cap. 


        D’uns anys ençà, la meva recerca s’ha centrat en els anomenats forats blancs, els esquius germans petits dels forats negres. I vet aquí el meu llibre sobre els forats blancs. Intento explicar-hi, primer, com són els forats negres que veiem a grapats al cel; què passa a les vores d’aquestes estrelles tan estranyes, al seu horitzó, on el temps és com si s’alentís fins a aturar-se i l’espai sembla que s’esquinci; i més avall i encara endins, a les regions més internes, fins allà on el temps i l’espai es dissolen. Fins allà on sembla que rebotem i tornem enrere en el temps. Fins allà on neixen els forats blancs. 


        és la narració d’una aventura en curs. igual que quan iniciem un viatge, no sé ben bé on acabaré. aquell primer somriure no em diu pas on anirem a viure junts... tinc un pla de vol al cap: arribar a la vora de l’horitzó. entrar-hi. baixar al fons. travessar el fons –com alícia a través del mirall–. tornar a emergir al forat blanc. veure què passa si el temps torna enrere... i finalment sortir-ne per tornar a veure les estrelles, les nostres mateixes estrelles, després d’un temps que és un instant i alhora milions d’anys. o el temps de llegir les quatre pàgines d’aquest llibre. 


        m’hi acompanyeu? 


        

        Marsella. En Hal és al meu estudi, dret davant de la pissarra. Jo sec a l’escriptori, en una cadira d’oficina inclinable; els colzes a la taula, la mirada apuntant-lo. Per la finestra entra la llum diàfana i enlluernadora del Mediterrani. I així és com comença la meva aventura amb els forats blancs. 


        En Hal és nord-americà, em sembla que té sang cherokee. Potser és aquesta sang que li aporta la dolçor amb què tempera la brillantor de les seves idees. Ara dona classes a la universitat, però llavors era encara un estudiant. Educat, meticulós, té una manera de fer assossegada, de jove madur i assenyat... Intenta dir-me una cosa que no entenc. És una idea sobre què pot passar a un forat negre en el moment precís en què s’acaba la seva llarga vida. 


        Recordo les seves paraules: les equacions d’Einstein no canvien, si invertim el temps; perquè reboti, capgirem el temps i enganxem les solucions. Em perdo. 


        Aleshores, de sobte, veig què vol dir. Ual·la! (Jo soc italià, no em quedo impassible com un cherokee.) Vaig a la pissarra i faig un dibuix. Em sento bategar el cor. 


        S’ho rumia: sí, és més o menys això. Jo: és un forat negre que es transforma en blanc per l’efecte túnel quàntic a l’interior, però l’exterior pot quedar igual... S’ho rumia una mica més: sí... no ho sé... què en penses, podria funcionar? 


        Ha funcionat. Com a mínim, en la teoria. Ja han passat nou anys d’aquella conversa a la llum clara de Marsella. D’aleshores ençà, he continuat treballant en la hipòtesi que els forats negres es poden transformar en forats blancs. I, amb mi, estudiants i col·legues, cada cop més nombrosos. És una idea que em sembla boníssima. La idea que us vull explicar. 


        No sé si és correcta. Tampoc no sé si els forats blancs existeixen de debò en la realitat. Dels forats negres en sabem molt –els veiem–, però ningú no ha vist forats blancs, encara. 


        Quan feia el doctorat a Pàdua, tenia de física teòrica Mario Tonin. Un bon dia, Tonin ens va dir que, a parer seu, Nostre Senyor llegeix cada setmana la Physical Review D, la famosa revista de física, i que quan hi troba una idea que li agrada, patapam!, la posa en pràctica i, si cal, reordena les lleis universals. 


        Si és així, Déu meu, et voldria demanar que fessis això per mi: que els forats negres s’acabin tornant blancs... 

            Hal 


            retrat de Hal per Fausto Fabbri, cortesia de l’autor

          
        

        

        rellegeixo les línies que encapçalen la història de la meva primera trobada amb els forats blancs. ho vull explicar tot en ordre. quins són els objectes de què parlàvem en Hal i jo. què en sabem, què no en sabem. quin era el problema que intentàvem desentrellar. quina és la idea d’en Hal i quines implicacions té. què vol dir invertir el temps (no res gaire complicat) i què vol dir que el temps tingui una direcció (això ja sí que és més complicat). 


        si em seguiu, anirem fins a la vora de l’horitzó d’un forat negre, hi entrarem, baixarem fins al fons, on l’espai i el temps es dissolen, el travessarem, emergirem al forat blanc, on el temps s’inverteix, i d’allí sortirem al futur. 


        comencem, doncs, el viatge cap als forats blancs. 


        

        2 


        

        Millor que no, de fet: comencem amb els forats negres. I és que, per entendre què són els forats blancs, primer cal tenir una idea ben clara i precisa de què són els forats negres. Què és un forat negre? 


        El primer que es va equivocar va ser Einstein. L’any 1915, després de deu anys d’estudiar com un boig, Albert Einstein va publicar les equacions finals de la seva teoria més important, la teoria de la relativitat general, que avui s’ensenya a totes les universitats del món. 


        Al cap de només unes setmanes, va rebre una carta d’un jove col·lega, Karl Schwarzschild, aleshores tinent de l’exèrcit alemany, que moriria uns mesos després arran de les penúries de la guerra al front oriental. 


        La carta acaba amb unes paraules precioses: «Com pot veure, malgrat el foc incessant de les armes, la guerra encara ha estat força amable amb mi i m’ha permès apartar-me de tot i fer aquest passeig per la terra de les seves idees». Un passeig per la terra de les seves idees... 


        El passeig de Schwarzschild per la terra de les idees d’Einstein, durant les pauses en els combats al front oriental, entre cadàvers de nens alemanys i russos sacrificats per l’estupidesa humana que aleshores, igual que ara, feia estralls –que potser hi ha res de més absurd que morir per una frontera?havia generat una solució exacta de les equacions que acabava de publicar Einstein. 


        Aquestes equacions (l’única fórmula del meu llibret Set lliçons breus de física) li havien costat molt cares: en tenim la prova en una seqüència d’articles, cadascun d’ells amb una versió diferent de les equacions i totes elles equivocades. Un no es converteix en Einstein si no és prou valent per publicar coses equivocades. 


        L’any 1915 arriba, per fi, la versió correcta de les equacions. La versió que en les dècades posteriors havia de convèncer els físics de fer-los revisar les seves idees sobre la naturalesa de l’espai i el temps i entendre que els rellotges van més de pressa a dalt d’una muntanya que al pla, que l’univers s’expandeix, que hi ha ones d’espai, etcètera. Les equacions que fem servir avui per estudiar el cosmos, potser les més boniques de la física. 


        En aquestes pàgines tindrem una relació propera, però complicada, amb aquestes equacions: seran la nostra guia, com Virgili ho va ser per a Dante, perquè resumeixen la millor versió del que hem entès sobre l’espai, el temps i la gravetat. Són l’eina que fem servir per comprendre. Ens diuen què ens podem trobar a la vora d’un forat negre; i a dins. Ens expliquen què són els forats blancs. Ens mostren el camí per paisatges estranys. Però l’objectiu de la història que estic a punt d’explicar és veure què passa allí on aquestes equacions ja no funcionen. On les hem d’abandonar. Així és la ciència. 


        A mig camí, haurem d’abandonar la guia tranquil·litzadora d’aquestes equacions i deixar-nos encisar per alguna cosa més dolça. I, de fet, és el que fa també Dante a la meitat del seu viatge: abandona Virgili i es deixa capturar per una cosa més dolça. 


        Però tornem a Schwarzschild. La solució que va anunciar a la carta que va escriure a Einstein la trobem ara a tots els llibres de text universitaris. Descriu què passa amb l’espai i el temps al voltant d’una massa; per exemple al voltant de la Terra o el Sol. L’efecte que produeix la gravetat és que vincla l’espai i el temps (més endavant intentaré explicar millor què significa això). I aquest vinclar-se de l’espai i el temps és el que fa que els cossos caiguin cap a la Terra i que els planetes girin al voltant del Sol: és el que explica la força de gravetat. 


        El que estudiava Schwarzschild era com es mouen les coses sota l’efecte de la gravetat al voltant d’un cos pesant, com ara la Terra o el Sol. El mateix que havia estudiat Newton, tres segles abans, i que va obrir el camí a la ciència moderna. Einstein i Schwarzschild van corregir Newton: en van millorar les prediccions sobre com es mouen les coses al voltant de les masses. 


        La solució trobada per Schwarzschild, però, a més d’alguna petita correcció als moviments dels planetes, també preveia un aspecte radicalment nou i molt estrany. Si la massa és extremament concentrada, al seu voltant es forma una mena de clofolla, una superfície esfèrica on tot es torna estrany: els rellotges –que sempre s’alenteixen a prop de qualsevol massa– aquí, fins i tot, s’aturen. El temps es congela. Ja no transcorre. L’espai, per la seva banda, s’estén en la direcció de la massa, estirant-se com un embut llarg, i sobre aquesta estranya superfície esfèrica l’estirament esdevé un esquinç: els punts immediatament al seu interior ja són infinitament llunyans. 


        El temps que s’atura; l’espai que s’esquinça... Sona més aviat estrafolari i fora de lloc. Einstein, assenyadament, arriba a la conclusió que tot plegat és una bajanada, que aquestes coses no tenen sentit: aquesta superfície absurda no existeix en la realitat. 


        Si fem quatre càlculs, de fet, veiem que perquè aquesta superfície es pugui formar s’ha d’aixafar una massa d’una manera desproporcionada. Perquè aquesta superfície es formés al voltant de la Terra, per exemple, s’hauria de comprimir tot el planeta en un volum de la mida d’una pilota de tenis taula! Impossible. Així que Einstein acaba dient que tot plegat no té cap mena d’interès: és impossible concentrar una massa fins al punt que es formi aquesta clofolla insòlita. 


        Estava equivocat. No confiava prou en les seves pròpies equacions. No era prou valent per creure les estranyes implicacions de la seva pròpia teoria. Aquestes masses així de concentrades existeixen, avui ho sabem. Al cel n’hi ha milers i milers de milions. Són els forats negres. 


        Els astrònoms n’han descobert alguns que fan uns pocs quilòmetres de grandària, i d’altres que són ingents i colossals, tan grans

